TVDH ควัก 10 ล้าน ซื้อหุ้น “เพนกวินเอ็กซ์” 10% – ตั้งบ.ย่อยลุย “บันเทิง” ครบวงจร
TVDH เข้าลงทุนซื้อหุ้น “เพนกวินเอ็กซ์” สัดส่วน 10% มูลค่า 10 ล้านบาท เพื่อให้บริการเป็นที่ปรึกษาแก่กลุ่มผู้ประกอบธุรกิจร้านอาหารรายย่อย อีกทั้งตั้งบริษัทย่อย “ทีวีดี เอ็กซ์ซูเซีย” เดินหน้าธุรกิจบันเทิงครบวงจร และจัดกิจกรรมทางการตลาด
TVDH เข้าลงทุนซื้อหุ้น “เพนกวินเอ็กซ์” สัดส่วน 10% มูลค่า 10 ล้านบาท เพื่อให้บริการเป็นที่ปรึกษาแก่กลุ่มผู้ประกอบธุรกิจร้านอาหารรายย่อย อีกทั้งตั้งบริษัทย่อย “ทีวีดี เอ็กซ์ซูเซีย” เดินหน้าธุรกิจบันเทิงครบวงจร และจัดกิจกรรมทางการตลาด
28 ต.ค. 2565

บริษัท ทีวีดี โฮลดิ้งส์ จำกัด (มหาชน)  หรือ TVDH เปิดเผยว่า ที่ประชุมคณะกรรมการบริษัท ครั้งที่ 12/2565 เมื่อวันที่ 27 ตุลาคม 2565 อนุมัติให้ บริษัท เอบีพีโอ จำกัด ซึ่งเป็นบริษัทย่อยที่ TVDH ถือหุ้น 100% ของหุ้นที่มีสิทธิออกเสียงทั้งหมด เข้าลงทุนซื้อหุ้นสามัญเพิ่มทุนของ บริษัท เพนกวินเอ็กซ์ จำกัด ซึ่งประกอบธุรกิจให้บริการรับเป็นที่ปรึกษาให้คำแนะนำเกี่ยวกับการดำเนินธุรกิจด้านอาหาร รวมทั้งการโฆษณาในสัดส่วน 10%  คิดเป็นเงินลงทุนจำนวนทั้งสิ้น 10 ล้านบาท โดยชำระค่าหุ้นด้วยเงินสดซึ่งเป็นเงินทุนหมุนเวียนในกิจการของบริษัทฯ
ทั้งนี้ เพื่อให้บริการเป็นที่ปรึกษาแก่กลุ่มผู้ประกอบธุรกิจร้านอาหารรายย่อย (SME) ของประเทศไทยที่สนใจเรียนรู้ทั้งในภาคทฤษฎีและภาคปฏิบัติจากผู้เชี่ยวชาญธุรกิจร้านอาหารชั้นนำของประเทศไทยที่มาร่วมถ่ายทอดความรู้ ทักษะประสบการณ์ตรงในการทำธุรกิจร้านอาหาร โดยคาดว่าธุรกรรมการลงทุนซื้อหุ้นสามัญดังกล่าวจะเกิดขึ้นภายในเดือน พ.ย.65
อีกทั้ง อนุมัติให้จัดตั้งบริษัทย่อยขึ้นอีก 1 บริษัท คือ บริษัท ทีวีดี เอ็กซ์ซูเซีย จำกัด (TVD EXOUSIA CO., LTD) ซึ่ง TVDH จะถือหุ้นในสัดส่วน 100% ทุนจดทะเบียนรวมทั้งสิ้น 1,000,000 บาท เพื่อขยายการลงทุนของบริษัทไปยังธุรกิจบันเทิงครบวงจร และการจัดกิจกรรมทางการตลาด โดยใช้เทคโนโลยีดิจิทัล ซึ่งมีแนวโน้มที่จะเจริญเติบโตมากขึ้นในปัจจุบันและในอนาคต และเพื่อรองรับการลงขยายตัวของธุรกิจบันเทิงภายหลังการฟื้นตัวของโรคติดเชื้อโควิด-19